Departement kap terug oor seksvoorligting | Maroela Media
Die beplande inhoud vir seksvoorligting in skole.
Die departement van basiese onderwys het die voortgesette "opsetlike wanvoorstelling" van feite rakende sommige aspekte van die inhoud in die vak Lewensoriëntering met minagting verwerp.
"Ons het met kommer kennis geneem dat 'n sekere organisasie aanhou om die publiek te mislei deur die verkeerde inligting te publiseer wat lei tot onnodige verwarring en paniek onder Suid-Afrikaners," het Elijah Mhlanga, woordvoerder van die departement, gesê.
Mhlanga het benadruk dat daar geen nuwe inhoud is wat by die Lewensoriëntering-vak gevoeg is nie en dat die omvattende seksvoorligting reeds sedert 2000 deel van die kurrikulum is. Hy het wel bevestig dat daar deur die jare aanpassings gemaak is.
Navorsing oor tienerswangerskappe en tieners wat reeds op 'n jong ouderdom seksuele geweld ervaar, het volgens Mahlangu die departement genoodsaak om geskikte ouderdomspesifieke opvoeding te bied aan jong mense wat baie keer nie eens weet wanneer hulle die slagoffers van sekspeste is nie.
"Die departement verwerp die idee dat die seksvoorligting kinders seksualiseer. Dit is moedswillig om net enkele sinne uit die voorgeskrewe lesplanne aan te haal om sodoende onbehoorlike en ongegronde indrukke oor die kurrikulum te skep. Die lesse fokus op onderrig oor respek vir die self, vir die liggame van ander en die belangrikste, dat kinders onvanpaste fisieke interaksies moet kan identifiseer.
"Dit is jammer en grens aan kwaadwilligheid dat sekere organisasies voortgaan om die publiek verkeerdelik in te lig met verouderde lesplanne wat op openbare platforms gedeel word, en om nie net mense verkeerdelik in te lig nie, maar die departement se omvattende plan te diskrediteer," het Mhlanga gesê.
Die departement het ook daarop gewys dat tienerswangerskappe onaanvaarbaar hoog bly en dat daar tussen April 2017 en Maart 2018 'n totaal van 117 010 meisies was wat tussen tienjarige en 19-jarige ouderdom swanger geraak het.
Volgens Mhlanga is daar baie navorsing gedoen oor seksvoorligting en is daar onder meer bevind dat dit nie lei tot die seksualisering van kinders nie, maar eerder veilige seksuele gedrag bevorder. "Die departement het breedvoerig oor die seksvoorligting gekonsulteer en is steeds oop vir verdere raadpleging en insae hieroor."
Maroela Media het vroeër berig dat die departement se nuwe omvattende seksuele onderrig-kurrikulum glo behels dat leerders hul geslagsdele in die klas identifiseer, kommentaar lewer op kaal foto's wat gebruik is in seksklets-boodskappe (sex texting) en leer wat behels vaginale, orale en anale seks. Die inhoud is onlangs aan lede van die parlement beskikbaar gestel en op die groep Freedom of Religion South Africa (FOR) se webtuiste gepubliseer.
Die departement het egter nou op elk van die bewerings wat deur FOR gemaak is rakende die kurrikulum gereageer:
Bewering: Gr.4-leerders sal tydens groepbesprekings hul eie en hul klasmaats se "skaamdele" moet identifiseer.
Departement: Les 4.2 in die gestruktureerde leerprogram vir gr. 4's oor respek vir ander se liggame en die groepbespreking in aktiwiteit A verwys nie na leerders wat mekaar se private dele identifiseer nie; dit vra die leerders eerder om te bespreek watter dele van hul liggaam privaat is en nie deur ander aangeraak mag word nie met behulp van 'n werkblad met 'n foto van 'n seun en 'n meisie, en nie deur hul eie liggame te gebruik soos wat beweer word nie.
Bewering: Gr. 5's sal leer van die risiko van indringende lesbiese verhoudings, homoseksuele molestering en seksuele aanranding.
Departement: Die onderwerpe in die gestruktureerde leerprogram vir gr. 5's sluit in: liggaamsbeeld, verhoudings, om veilig te bly teen misbruik, die hantering van seksuele geweld, die stigma van MIV en of meisies en seuns anders hanteer moet word. Volgens die departement handel die leerprogram oor die identifisering van seksuele geweld by skole en praat leerders oor situasies wat 'n moontlike risiko vir hulle in die alledaagse lewe inhou, en dat hierdie geweld nie net met meisies nie, maar ook met seuns gebeur. Die les rus leerders ook toe met vaardighede om seksuele geweld te hanteer, hoe om te reageer en hoe om hulself te beskerm en waar om hulp te vind.
Bewering: Gr. 6'e sal gevra word wat hulle dink van foto's van kaal persone wat in WhatsApp-boodskappe gestuur word.
Departement: Dit is nie waar nie. In gr. 6 word leerlinge geleer oor boeliery en spesifiek kuberboeliery as een van die vorme van boeliery. Daar word van scenario's gebruik gemaak om leerlinge te leer dat die stuur van nare of vernederende boodskappe op die internet of sosiale media om iets te sê wat nie waar is nie of ander seer te maak, nie reg is nie.
Bewering: Gr. 7's word geleer oor masturbasie en dat dit heeltemal normaal is.
Departement: Gr. 7's word geleer om puberteit te verstaan. In die deel van die les word daar gepraat oor die veranderinge wat adolessente tydens puberteit ervaar, en leerlinge word aangemoedig om met hul ouers of 'n dokter te praat as 'n goeie manier om inligting te kry en vrae te vra wat hulle mag hê oor hoe hierdie veranderinge hulle en hul verhoudings beïnvloed. Dit bevat 'n lys vrae waarop leerders moontlik antwoorde benodig, insluitend oor soen, verhoudings, masturbasie en seks. Die leeswerk rakende die vraag bied 'n paar antwoorde wat leerders kan kry, insluitend oor masturbasie, maar wat nie deur 'n onderwyser bespreek of aangebied sal word nie, aangesien die leerders na hul ouers verwys word met hierdie vrae.
Bewering: Gr. 8-leerders se onderwysers sal hulle inlig oor wat gebeur tydens orale, vaginale en anale seks. Kinders kry ook 'seksuele helde en rolmodelle' en word aangemoedig om hulle te respekteer en na te boots. Die meeste van die 'helde' is MIV-positief en 80% van die 'helde' identifiseer as LGBTQ.
Departement: Daar is nie so 'n les of aktiwiteit vir gr. 8-leerders in die goedgekeurde gestruktureerde leerplan nie. Geen seksuele helde en rolmodelle word in ons kurrikulum genoem nie. Dit is pure bespiegeling en 'n blatante leuen. Les 8.3 vir gr. 8's handel oor die maak van gesonde seksuele keuses en om jou perke te ken.
Bewering: Die materiaal vir gr. 9's blyk om die belang van heteroseksuele verhoudings tussen 'n man en 'n vrou te minimaliseer ten gunste van homoseksualiteit, transgender of enige ander 'alternatiewe' seksuele leefstyl.
Departement: Die lesse vir gr. 9's sluit onder meer in die stel van doelwitte en om jou potensiaal te bereik, een maat op 'n slag. Is die leerder byvoorbeeld gereed vir ouerskap, seksuele instemming en mag en beheer in verhoudings.
Jiba het sewe dae vir laaste vertoë
So gaan dit maar gaan in sie toekoms met julle 1000 leerling Afrikaanse skole.
Ek is werklik jammer om dit te skryf, maar ek glo nie Mnr Mhlanga nie. Sy regering het nie 'n goeie geskiedenis van waarheid praat nie. So – ek sou graag eers die ware en regte feite wil sien. My kinders is in die onderwys en wat my seun my gewys het itv info wat hy gekry het, is kommerwekkend. Hoe korrek sy inligting was – wel daarom dat ek graag die regte ware feite sal wil sien. Die kommer is egter ook of die onderwysers wat die inhoud moet oordra die regte agtergrond het om dit korrek en op… Lees meer »
Is hierdie nou geplaas om hulle gewete te sus. Hulle plant die saadjie in baie vrugbare grond, gee dit water en verwag dan misoes. Rerig!!!!!
Ek sê nee vir CSE of seksvoorligting of wat hulle dit ookal wil noem.
Mnr Mhlanga. ONS belasting geld betaal jou en die Dept om behoorlike kurrikulums daar te stel. DOEN JOU WERK en luister vir dìe wat jou belaglike groot salaris betaal.
Wat het alle SA reeksmoordenaars tans in aanhouding in gemeen? Die mans was almal aan pornografie blootgestel tussen die ouderdomme van 8 en 12. Julle speel met vuur.